Seun se droom bewaarheid toe pa troue kon bywoonJaendré en Nicole Grobbelaar. Foto: Louise Coertze ŉ 62-jarige pa wat aan ŉ bed vasgekluister is, kon danksy die gemeenskap se hulp sy seun se troue bywoon. Frikkie Grobbelaar kon die afgelope ses maande nie uit die huis gaan nie weens ŉ aftakelende siekte. Sy vrou, Maria, het in September vir Johann Prinsloo, bestuurder van ER24 se tak in die Suid-Kaap, gebel en gevra of dit moontlik is om ŉ ambulans te huur vir ŉ dag. “Ek het vir haar verduidelik dat dit ongelukkig baie duur is, maar dat ek ŉ plan sal probeer maak. Sy het eers agterna verduidelik hoekom en vir wie sy die ambulans nodig het. So, ek het toe besluit om die gesin wat in Sedgefield woon te gaan besoek,” het Prinsloo gesê. Grobbelaar is aan die begin van 2018 met motorneuronsiekte gediagnoseer en sy toestand het binne nege maande erg agteruitgegaan. Hy het in die eerste paar maande nog redelik beweeglikheid gehad hoewel hy van ŉ rolstoel gebruik moes maak, maar is nou aan ŉ bed vasgekluister. Die Grobbelaars se jongste seun, Jaendré (31), het omtrent vyf maande gelede uit sy werk in Kaapstad bedank en na Sedgefield verhuis om by sy ouers te bly, asook in en om die huis te help. Jaendré het intussen verloof geraak aan sy vriendin, Nicole. Nicol en Jaendré saam met sy broers, Mario en Ernst, en hul ouers Frikkie en Maria. Foto: Louise Coertze Jaendré was nog altyd baie na aan sy pa en dit was vir hom baie erg om te sien hoe sy pa daagliks agteruitgaan. Hy en Nicole het intussen besluit om die voorbereidings vir die troue te bespoedig aangesien hulle weet hulle het nie noodwendig baie tyd saam met hom oor nie. Dit was ook vir Jaendré noodsaaklik dat sy pa teenwoordig moes wees by een van die grootste gebeurtenisse in sy lewe. Prinsloo het intussen die gesin ontmoet. “Nadat ek die volle omvang van Frikkie se gesondheid besef het, het ek geweet ek moet hulle op die een of ander manier help. Ek het vir hulle gesê ER24 sal die ambulans vir die dag borg en ons sal seker maak Frikkie word van begin tot einde versorg. Almal het begin huil. Dit was ŉ baie emosionele oomblik vir almal, maar veral vir Jaendré aangesien hy desperaat was dat sy pa by sy troue sou wees.” Volgens Jaendré het hulle dit aanvanklik oorweeg om sy pa met ŉ motor na die troue te vervoer, maar hy was nie gretig om dit te doen nie. “Ons het begin rondbel vir ŉ ambulans, maar die kwotasies wat ons gekry het, was heeltemal buite ons begroting. Ons het verslae begin voel. Dit het soveel vir ons gesin beteken toe Johann laat weet dat my pa ons troue sal kan bywoon en dat daar na hom omgesien sal word.” ER24-paramedici, Andrew Botha em Darryl Syster, by Frikkie Grobbelaar en sy versorger Jennifer Grootboom. Foto: Louise Coertze Andrew Botha en Darryl Syster, paramedici van ER24, het op 6 Oktober, die oggend van die troue, die ambulans mooi skoongemaak en die standaardstyl wit lakens vervang met donkergrys lakens om in te pas by die kleurskema van Jaendré en Nicole se troue. Botha en Syster het hierna vir Grobbelaar gaan oplaai en hom met hul aankoms by die kerk ingestoot sodat hy kon sien hoe sy seun trou. “Ons het hom van die huis na die kerk vervoer, daarna na die onthaal en later weer terug huis toe. Ons was heeldag aan sy sy. Dit was ŉ emosionele dag – nie net vir die gaste nie, maar ook vir ons. Dit was ŉ voorreg om te kon help,” het Botha gesê. Volgens Jaendré is hulle ongelooflik dankbaar teenoor ER24 wat dit moontlik gemaak het dat sy pa by die troue kon wees. “My pa kon nie ophou glimlag nie. Ek was aanvanklik bekommerd dat ons troudag vir hom moeilik sou wees aangesien hy nie kan dans of eers sit nie, maar ek dink alles het wonderlik verloop. Ek dink hy het dit regtig waardeer dat hy daar kon wees en dat hy veilig gevoel het met die wete dat ER24 aan sy sy was. Ons is dankbaar vir die diensverskaffers wat ons gehelp het om die troue redelik vinnig te reël. Die feit dat my pa by my troue kon wees, het dit die beste dag van my lewe gemaak en ek is ER24 ewig dankbaar,” het Jaendré gesê.